钦定古今图书集成/明伦汇编/官常典/第508卷 > 刘平
## 钦定古今图书集成/明伦汇编/官常典/第508卷 > 刘平

按《宋史》本传，“平字士衡，开封祥符人。父汉凝，从太宗
征河东岢岚宪州，素迁崇仪使。平刚直任侠，善弓马，
读书强记。进士及第，补无锡尉，击贼杀五人。擢大理
评事，知鄢陵县，徙南充。夷人寇淯井监，转运使以平
权泸州事。平率土丁三千击走之。祠汾阴，迁本寺丞。
还，路由安州，遇贼十数人，平发矢毙三，贼馀骇散。以”
寇准荐，为殿中丞、知泸州，夷人惩前败，不敢扰边。召
拜监察御史，数上疏论事，为丁谓所忌。久之，除三司
盐铁判官、河北安抚，改殿中侍御史、陕西转运使。与
副使论事不合，徙知襄州。仁宗即位，迁侍御史。初，真
宗知其才，将用之，丁谓乘间曰：“平将家子，素知兵，若
使将西北，可以制敌。”后章献太后思谓言，特改衣库
使、知汾州。属户明珠磨糜族数反复，平潜兵杀数千
人，以功领宾州刺史、鄜延路兵马钤辖，徙泾原路，兼
知渭州。胡则为陕西都转运使，平奏曰：“则，丁谓党，今
隶则部，虑掎摭致罪。”徙汝州。改淮南、江浙、荆湖制置
发运副使，行数驿，召还，真拜信州刺史、知雄州。居四
年，迁忻州团练使、知成德军。景祐元年，拜龙神卫四
厢都指挥使、永州防御使、知定州，徙环庆路副都总
管，进侍卫亲步军都虞候。奏言：“元昊势且叛，宜严备
之。”寻坐被酒破，锁入甲仗库，为转运使苏耆所劾，落
管军、知同州。上疏自列，召入问状，复为步军都虞候、
知澶州。时议塞河，而平言不知河事，乃徙沧州副都
总管。时吕夷简为宰相，台谏官数言政事阙失，平《奏
书》曰：“臣见范仲淹等毁訾大臣，此必有要人授旨，仲
淹辈欲逐大臣而代其位者。臣于真宗朝为御史，顾
当时同列未闻有奸邪党与，诈忠卖直，所为若此。臣
虑小臣以浅文薄伎，偶致显用，不识朝廷典故，而论
事浸淫，遂及管军将校。且武人进退，与儒臣异路，若
掎摭短长，妄有举劾，则心摇而怨结矣。愿明谕台谏
官，毋令越职，仍不许更相引荐，或阙员，则朝廷自择
忠纯耆德用之。”论者以为希夷简意也。改高阳关副
总管。宝元元年，以殿前都虞候为环庆路马步军副
总管。会元昊反，迁邕州观察使，为鄜延路副总管兼
鄜延、环庆路同安抚使。顷之，兼管勾泾原路兵马，进
步军副都指挥使、静江军节度观察留后。献《攻守之
策》曰：“五代之末，中国多事，唯制西戎为得之。中国未
尝遣一骑一卒远屯塞上，但任土豪为众所伏者，封
以州邑，征赋所入，足以赡兵养士，由是无边鄙之虞。
太祖定天下，惩唐、宋藩镇之盛，削其兵柄，收其赋入，
自节度以下，第坐给奉禄。或方面有警，则总师出讨，
事已则兵归宿卫，将还本镇。”彼边方世袭，宜异于此，
而误以朔方李彝兴、灵武冯继业一切亦徙内地。自
此灵、夏仰中国戍守，千里运粮，兵民并困。其后灵武
失守，而赵德明惧王师问罪，愿为藩臣。于时若止弃
灵、夏、绥、银，与之限山为界，则无今日之患矣。而“以灵、
夏两州及山界蕃汉户并授德明，故蓄甲治兵，渐窥
边隙，鄜延、环庆、泾原、秦陇所以不能弛备也。今元昊
嗣国，政刑惨酷，众叛亲离，复与唃厮啰构怨，此乃天
亡之时。臣闻寇不可玩，敌不可纵，或元昊不能自立，
别有酋豪代之，西与唃厮啰复平，北约契丹为表里，
则何以制其侵轶？今元昊国势未强，若乘此用鄜延、
环庆、泾原、秦陇四路兵马，分两道，益以蕃汉弓箭手
精兵，可得二十万，三倍元昊之众，转粮二百里，不出
一月，可收山界洪、宥等州。招集土豪，縻之以职，自防
御使以下，刺史以上，第封之，给以衣禄金帛，又以土
人补将校，使勇者贪于禄，富者安于家，不期月而人
心自定。”及遣使“谕唃厮啰，授以灵武节度，使挠河外
族帐，以窘元昊。复出麟、府、石州蕃汉步骑，猎取河西
部族，招其酋帅，离其部众，然后以大军继之。元昊不
过鼠窜为穷寇尔，何所为哉！且灵、夏、绥、银，地不产五
谷，人不习险阻，每岁资粮，取足洪、宥，而洪、宥州羌户
劲勇善战，夏人恃此以为肘腋。我苟得之，以山为界，
凭高据险，下瞰沙漠，各列堡障，量以戎兵镇守，此天
险也。庙朝之谋不知出此，而争灵、夏、绥、银，连年调发，
老师费财，以致中国疲弊，小丑猖獗，此议臣之罪也。
今朝廷或贷元昊罪，更示含容，不惟宿兵转多，经费
尤甚。万一元昊潜结契丹，互为掎角，则我一身二疾，
不可并治。必轻者为先，重者为后，如何减兵以应河
北？请召边臣，与二府定守御长策。”疏奏未报。属元昊
盛兵攻保安军，时平屯庆州，范雍以书召平，平率兵与石元孙合军趋土门。既有告敌兵破金明围延州
者，雍复召平与元孙救延州。平素轻敌，督骑兵昼夜
倍道行，明日至万安镇，平先发步军继进，夜至三川
口西十里止营，遣骑兵先趋延州争门。时鄜延路驻
泊都监黄德和将二千馀人屯保安北碎金谷，巡检
万俟政、郭遵各将所部分屯范雍，皆召之为外援。平
亦使人趣其行。诘旦，步兵未至，平与元孙还迎之，行
二十里，乃遇步兵，及德和、万俟政、郭遵所将兵悉至，
将步骑万馀结阵东行五里，与敌遇。时平地雪数尺，
平与敌皆为偃月阵相向。有顷，敌兵涉水为横阵，郭
遵及忠佐王信薄之，不能入，官军并进，杀数百人，乃
退。敌复蔽盾为阵，官军复击却之，夺盾，杀获及溺水
死者几千人。平左耳右颈中流矢。日暮，战士上首功
及所获马，平曰：“战方急，尔各志之，皆当重赏汝。”语未
已，敌以轻兵薄战，官军引却二十步。黄德和自阵后
望见军却，率麾下走保西南山，众从之，皆溃。平遣其
子宜孙驰追德和，执辔语曰：“当勒兵还，并力抗敌，奈
何先奔？”德和不从，驱马遁赴甘泉。平遣军校杖剑遮
留士卒，得千馀人。转斗三日，贼退还水东。平率馀众
保西南山，立七栅自固。敌夜使人叩栅，问大将安在，
士不应，复使人伪为戍卒，递文移平，平杀之。夜四鼓，
敌环营謼曰：“如许残兵，不降何待？”平旦，敌酋举鞭麾
骑自山四出合击，绝官军为二，遂与元孙皆被执。初，
德和言平降贼，朝廷发禁兵围其家，及命殿中侍御
史文彦博即河中府置狱，遣庞籍往讯焉，具得其实，
遂释其家，德和坐腰斩。而延州吏民亦诣阙诉平战
没状，遂赠朔方军节度使兼侍中，谥壮武，赐信陵坊
第，封其妻赵氏为南阳郡太夫人，子孙及诸弟皆优
迁，未官者录之。其后降羌多言平在兴州未死，生子
于贼中。及石元孙归，乃知平战时被执，后没于兴州。
弟兼济。